PMIndiaData/PMIndiaSum huggingface dataset:
உஜ்வாலா 2.0 திட்டத்தை ஆகஸ்ட் 10-ஆம் தேதி பிரதமர் தொடங்கி வைக்கிறார்

உத்தரப் பிரதேசத்தின் மஹோபாவில் சமையல் எரிவாயு இணைப்புகளை வழங்கி, உஜ்வாலா 2.0 (பிரதமரின் உஜ்வாலா திட்டம்) திட்டத்தை பிரதமர் திரு நரேந்திர மோடி ஆகஸ்ட் 10, 2021 அன்று பிற்பகல் 12:30 மணிக்கு காணொலிக் காட்சி வாயிலாக அறிமுகப்படுத்துவார். இந்த நிகழ்வின் போது, உஜ்வாலா திட்டத்தின் பயனாளிகளுடன் கலந்துரையாடி, நாட்டு மக்களுக்கும் பிரதமர் உரையாற்றுவார். உஜ்வாலா 1.0 முதல் உஜ்வாலா 2.0 வரையிலான பயணம்: கடந்த 2016-ஆம் ஆண்டு அறிமுகப்படுத்தப்பட்ட உஜ்வாலா 1.0 திட்டம், வறுமைக்கோட்டிற்கு கீழ் உள்ள குடும்பங்களைச் சேர்ந்த சுமார் 5 கோடி பெண் உறுப்பினர்களுக்கு சமையல் எரிவாயு இணைப்புகளை வழங்க இலக்கு நிர்ணயித்தது. இதையடுத்து ஏப்ரல் 2018-இல், கூடுதலாக ஏழு பிரிவுகளைச் (பட்டியலின/பட்டியல் பழங்குடி, பிரதமரின் ஆவாஸ் யோஜனா, அந்தியோதயா அன்ன யோஜனா, மிகவும் பிற்படுத்தப்பட்ட பிரிவுகள், தேயிலை தோட்டம், வனப் பகுதிகளில் வசிப்பவர்கள், தீவுகள்) சேர்ந்த பெண்களுக்கும் இந்தத் திட்டத்தில் பலன்கள் நீட்டிக்கப்பட்டது. மேலும், திட்டத்தின் இலக்கு 8 கோடி சமையல் எரிவாயு இணைப்புகளாக மாற்றியமைக்கப்பட்டது. இந்த இலக்கு வரையறுக்கப்பட்ட காலத்திற்கு 7 மாதங்கள் முன்பே, ஆகஸ்ட் 2019-இல் எட்டப்பட்டது. நிதியாண்டு 21-22-க்கான‌ நிதிநிலை அறிக்கையில், பிரதமரின் உஜ்வாலா திட்டத்தின் கீழ் கூடுதலாக ஒரு கோடி சமையல் எரிவாயு இணைப்புகள் வழங்கப்படும் என்று அறிவிக்கப்பட்டது. பிரதமரின் உஜ்வாலா திட்டத்தின் முதற்கட்டத்தில் கொண்டுவரப்படாத குறைந்த வருமானம் உடைய குடும்பங்களுக்கு வைப்புத்தொகை இல்லாமல் கூடுதலாக ஒரு கோடி சமையல் எரிவாயு இணைப்புகளை வழங்க (உஜ்வாலா 2.0 கீழ்) திட்டமிடப்பட்டுள்ளது. வைப்புத்தொகை இல்லாத சமையல் எரிவாயு இணைப்புடன், பயனாளிகளுக்கு முதல் மறு நிரப்புதல் மற்றும் சூடேற்றும் தட்டும் உஜ்வாலா 2.0 திட்டத்தில் இலவசமாக வழங்கப்படும். மேலும், இதில் சேர்வதற்கான நடைமுறைகளுக்கு குறைந்தபட்ச காகித பயன்பாடே தேவைப்படும். உஜ்வாலா 2.0 திட்டத்தில் புலம்பெயர் தொழிலாளர்கள் சேர்வதற்கு ரேஷன் அட்டைகள் அல்லது முகவரி ஆவணங்களை சமர்ப்பிக்கத் தேவையில்லை. ‘குடும்ப உறுதி ஆவணம்' மற்றும் ‘முகவரி ஆதாரத்திற்கு’ சுய வாக்குமூலமே போதுமானது. உலகளாவிய சமையல் எரிவாயு இணைப்புகளுக்கான அணுகலை வழங்கும் பிரதமரின் தொலைநோக்குப் பார்வையை அடைய உஜ்வாலா 2.0 திட்டம் உதவிகரமாக இருக்கும். மத்திய பெட்ரோலியம் மற்றும் இயற்கை எரிவாயு அமைச்சர், உத்தரப் பிரதேச முதல்வர் ஆகியோரும் இந்த விழாவில் கலந்து கொள்வார்கள்.
அமைச்சரவை வெளியிட்ட பொருளாதார ரீதியாக நலிந்த பிரிவினருக்கு ஒதுக்கீடு வழங்கும் திருத்த சட்டத்திற்கு மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை, பொருளாதார ரீதியாக நலிந்த பிரிவினருக்கு ஒதுக்கீடு வழங்கும் சட்டத்தில் திருத்தம் செய்யப்பட்டது தொடர்பாக அமைச்சரவை வெளியிட்ட அறிக்கைக்கு பின்னேற்பு ஒப்புதல் அளித்துள்ளது. இந்த அலுவலக ஆணைக்கு ஜனவரி 8, 2019 அன்று மத்திய அமைச்சரவை ஒப்புதல் அளித்தது. பலன்கள் பொருளாதார ரீதியாக நலிந்த பிரிவினருக்கு உயர்கல்வியிலும், வேலைவாய்ப்பிலும் சமவாய்ப்பு கிடைக்கச் செய்வதை இந்த திருத்தப்பட்ட மசோதா உறுதி செய்கிறது.
நாடாளுமன்றத்தில் உணவுத் தொழில்நுட்பம், தொழில்முனைவு மற்றும் மேலாண்மைக்கான தேசிய நிறுவனங்கள் மசோதா 2019-ஐ அறிமுகம் செய்ய மத்திய அமைச்சரவை ஒப்புதல்

பிரதமர் திரு. நரேந்திர மோடி தலைமையிலான மத்திய அமைச்சரவை, உணவுத் தொழில்நுட்பம், தொழில்முனைவு மற்றும் மேலாண்மைக்கான மசோதா 2019-ஐ நாடாளுமன்றத்தில் அறிமுகம் செய்ய ஒப்புதல் அளித்துள்ளது. தஞ்சாவூரில் உள்ள இந்திய தேசிய நிறுவனங்கள் உணவு பதப்படுத்துதல் தொழில்நுட்ப நிறுவனம், ஹரியானா குண்ட்லியில் உள்ள உணவுத் தொழில்நுட்பம், தொழில்முனைவு மற்றும் மேலாண்மைக்கான தேசிய நிறுவனங்களுக்கு தேசிய முக்கியத்துவம் வாய்ந்த நிறுவனங்கள் என்ற அந்தஸ்தை அளிப்பதே இந்த மசோதாவின் நோக்கமாகும்.
நமது பிரம்மபுத்ரா திருவிழாவிற்கு பிரதமர் வாழ்த்து

நமது பிரம்மபுத்ரா திருவிழாவை முன்னிட்டு பிரதமர் திரு. நரேந்திர மோடி தனது வாழ்த்துகளை தெரிவித்துள்ளார். அசாம் மாநில அரசு நமது பிரம்மபுத்ரா திருவிழாவை கொண்டாடுவது பெருமைக்கூறிய விஷயம். திருவிழாவிற்கு எனது நல்வாழ்த்துகள். அசாம் மற்றும் வட கிழக்கு மாநிலங்களுக்கு பிரம்மபுத்ரா நதி ஜீவநாடியாக திகழ்கிறது அந்த மண்டலத்தின் வாழ்வாதாரத்திற்கு இந்த நதியே ஆதாரமாக உள்ளது. இந்தியாவின் வரலாற்றிலும் கலாச்சாரத்திலும் நதிகள் மைய பங்கு வகிக்கின்றன. இந்தியாவின் வளர்ச்சியை உறுதி செய்ய நாம் அனைவரும் நமது நதிகள் தூய்மையாக இருப்பதை உறுதி செய்வோம். நமது பிரம்மபுத்ரா விழா குறித்த மேலும் தகவலுக்கு http://namamibrahmaputra.com என்ற இணையதளத்தில் காணலாம் என்று பிரதமர் கூறியுள்ளார்.
உத்கல தினத்தன்று ஒடிசா மக்களுக்குப் பிரதமர் வாழ்த்து தெரிவித்துள்ளார்

உத்கல தினத்தன்று ஒடிசா மக்களுக்குப் பிரதமர் திரு நரேந்திர மோடி வாழ்த்து தெரிவித்துள்ளார். ஒடியா கலாச்சாரம் உலகளவில் போற்றப்படுகிறது என்றும், இந்தியாவின் வளர்ச்சிக்கு ஒடியா மக்கள் சிறப்புமிக்க பங்களிப்பைத் தந்திருக்கிறார்கள் என்றும் அவர் கூறியுள்ளார். டுவிட்டரில் பிரதமர் கூறியிருப்பதாவது – “உத்கல தினத்தின் சிறப்பான விழாவையொட்டி ஒடிசா மக்களுக்கு நல்வாழ்த்துக்கள். இந்தியாவின் வளர்ச்சிக்கு ஒடியா மக்கள் சிறப்புமிக்க பங்களிப்பைத் தந்திருக்கிறார்கள், ஒடியா கலாச்சாரம் உலகளவில் போற்றப்படுகிறது. வரவிருக்கும் காலங்களில் ஒடிசாவின் மேம்பாட்டுக்கு நான் பிரார்த்திக்கிறேன்”.
ஜெயினாச்சார்யா ஶ்ரீ விஜய் வல்லப் சுரீஷ்வர்ஜி மகாராஜ்-ன் 151-வது பிறந்தநாளைக் குறிக்கும் வகையில் நவம்பர் 16-ம் தேதி ‘ அமைதி சிலை’யை பிரதமர் திறந்து வைக்கிறார்

பிரதமர் திரு. நரேந்திர மோடி , நவம்பர் 16, 2020 அன்று பகல் 12.30 மணிக்கு, ஜெயினாச்சார்யா ஶ்ரீ விஜய் வல்லப் சுரீஷ்வர்ஜி மகாராஜ்-ன் 151-வது பிறந்தநாளைக் குறிக்கும் வகையில் ‘ அமைதி சிலை’யை காணொளி காட்சி மூலம் திறந்து வைக்கிறார். ஶ்ரீ விஜய் வல்லப் சுரீஷ்வர்ஜி மகாராஜ்( !870-1954), ஜைனத்துறவியாக எளிய வாழ்க்கையை வாழ்ந்து, பகவான் மகாவீரரின் போதனைகளைப் பரப்ப சுயநலமில்லாமல், அர்ப்பணிப்பு உணர்வுடன் பணியாற்றினார். மக்களின் நலனுக்காகவும், கல்வியைப் பரப்புவதற்காகவும், சமூக தீமைகளை களைவதற்காகவும், ஊக்குவிக்கும் இலக்கியங்களை( கவிதை, கட்டுரைகள், பக்தி பாடல்கள்) படைத்து இடையறாமல் பணியாற்றியதுடன், சுதேசியத்தை வலியுறுத்தி, விடுதலைப் போராட்டத்திற்கும் தீவிர ஆதரவளித்தார். அவருடைய ஊக்குவிப்பால், கல்லூரிகள், பள்ளிகள், கல்வி மையங்கள் உள்ளிட்ட 50-க்கும் மேற்பட்ட சிறப்பு வாய்ந்த கல்வி நிறுவனங்கள், பல்வேறு மாநிலங்களில் இயங்கி வருகின்றன. அவரைப் பெருமைப்படுத்தும் விதத்தில் திறந்து வைக்கப்படவுள்ள சிலைக்கு ‘ அமைதி சிலை’ எனப் பெயரிடப்பட்டுள்ளது. 151 அங்குலம் உயரமுள்ள இச்சிலை, 8 உலோகங்களைக் கொண்டு செய்யப்பட்டுள்ளது. இதில் செம்பு அதிக அளவில் இடம் பெற்றுள்ளது. ராஜஸ்தான் மாநிலம், பாலியில் உள்ள ஜேத்புரா விஜய் வல்லப் சாதனா மையத்தில் இந்தச் சிலை அமைக்கப்படவுள்ளது. ——
ஆசிய மல்யுத்த சாம்பியன்ஷிப் போட்டியில் தங்கப்பதக்கம் வென்ற பஜ்ரங் புனியாவிற்கு பிரதமர் வாழ்த்து

ஆசிய மல்யுத்த சாம்பியன்ஷிப் போட்டியில் திரு. பஜ்ரங் புனியா தங்கம் வென்றதை முன்னிட்டு, பிரதமர் திரு. நரேந்திர மோடி வாழ்த்து தெரிவித்துள்ளார். “ஆசிய குத்து சண்டை போட்டியில் திரு. பஜ்ரங் புனியா தங்கம் வென்றதற்கு எனது வாழ்த்துகள். அவரின் சிறந்த சாதனையை நினைத்து இந்தியா பெருமிதம் கொள்கிறது” என்று பிரதமர் கூறியுள்ளார்.
பண்டிட் ஜஸ்ராஜின் மறைவுக்குப் பிரதமர் இரங்கல்

பண்டிட் ஜஸ்ராஜின் மறைவுக்கு பிரதமர் திரு. நரேந்திர மோடி இரங்கல் தெரிவித்துள்ளார். “பண்டிட் ஜஸ்ராஜ் அவர்களின் துரதிர்ஷ்டவசமான மறைவு இந்திய கலாச்சாரத் துறையில் ஆழமான வெற்றிடத்தை உருவாக்கியுள்ளது. அவரது பாடல்கள் மிகச் சிறந்தவை மட்டுமல்லாமல், பல பாடகர்களுக்கு ஒரு சிறந்த வழிகாட்டியாகவும் திகழ்கின்றன. அவரது குடும்பத்தினருக்கும், உலகெங்கிலும் உள்ள ரசிகர்களுக்கும் எனது இரங்கல்கள். ஓம் சாந்தி”, என்று பிரதமர் தெரிவித்துள்ளார்.
சர்வதேச மகளிர் தினம் – பெண் சக்திக்கு பிரதமர் வணக்கம் செலுத்தினார்

சர்வதேச மகளிர் தினத்தை முன்னிட்டு பெண்கள் சக்திக்கு பிரதமர் திரு. நரேந்திர மோடி வணக்கம் செலுத்தினார். “சர்வதேச மகளிர் தினத்தை முன்னிட்டு உறுதிப்பாடு, அர்ப்பணிப்பு, வெல்லமுடியாத மனப்பான்மை ஆகிய அனைத்தும் ஒன்றடங்கிய பெண் சக்திக்கு தலை வணங்குகிறேன். பெண் சக்தியை பொறுத்தவரை பொருளாதார அதிகாரம், சுய திறமை சார்ந்திருத்தல் மற்றும் சமூக சமத்துவம் உள்ளிட்ட அனைத்தையும் ஊக்குவிக்க பல்வேறு முயற்சிகளை மத்திய அரசு மேற்கொண்டு வருகிறது. தூய்மையான பாரதத்தை உருவாக்க பணியாற்றிய பெண் தலைவர்கள் மற்றும் புதிய முயற்சிகளை கவுரவிக்கும் மாநாட்டில் உரையாட எதிர்பார்த்து காத்திருக்கிறேன்” என்று பிரதமர் தெரிவித்தார்.
உலக ஜூனியர் போட்டியில் பதக்க பட்டியலில் முதலிடம் பிடித்ததற்காக இந்திய துப்பாக்கி சுடுதல் அணிக்கு பிரதமர் பாராட்டு

16 தங்க பதக்கங்கள் உள்ளிட்ட 40 பதக்கங்களுடன் உலக ஜூனியர் துப்பாக்கி சுடும் போட்டியின் பதக்க பட்டியலில் முதலிடம் பிடித்ததற்காக இந்திய துப்பாக்கி சுடும் வீரர்கள் அணிக்கு பிரதமர் திரு நரேந்திர மோடி வாழ்த்து தெரிவித்துள்ளார். “நமது துப்பாக்கி சுடும் வீரர்கள் சிறப்பான திறமையை வெளிப்படுத்தியுள்ளனர்! 16 தங்க பதக்கங்கள் உள்ளிட்ட 40 பதக்கங்களுடன் உலக ஜூனியர் துப்பாக்கி சுடும் போட்டியின் பதக்க பட்டியலில் இந்தியா முதலிடம் பிடித்துள்ளது. அணிக்கு பாராட்டுகள் மற்றும் எதிர்காலத்திற்கு வாழ்த்துகள். பல்வேறு வளர்ந்து வரும் துப்பாக்கி சுடும் வீரர்களுக்கு இந்த வெற்றி ஊக்கமளிக்கும்,” என்று தமது டிவிட்டர் பக்கத்தில் பிரதமர் பதிவிட்டுள்ளார். —–
உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்து இந்தியா மற்றும் உஸ்பெகிஸ்தான் இடையேயான ஒத்துழைப்பிற்கான புரிந்துணர்வு ஒப்பந்தத்திற்கு அமைச்சரவை ஒப்புதல்

உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்து இந்தியா மற்றும் உஸ்பெகிஸ்தான் இடையேயான ஒத்துழைப்பிற்கான புரிந்துணர்வு ஒப்பந்தத்திற்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. அக்டோபர் 1, 2018 அன்று உஸ்பெகிஸ்தான் அதிபர் இந்தியாவிற்கு பயணம் மேற்கொள்ளும்போது இந்த ஒப்பந்தம் கையெழுத்தாகும். இருநாடுகளிலும் மருந்தியல் துறை மற்றும் உயிரி மருந்தியல் தொழில்துறை ஆகியவற்றில் வளர்ச்சி முக்கியத்துவம் மற்றும் இருநாடுகளிலும் மருந்தியல் மற்றும் உயிரி மருந்தியல் துறைகளில் வர்த்தகம், தொழித்துறை மற்றும் உற்பத்தி ஆகியவற்றில் பரஸ்பர ஒத்துழைப்பின் முக்கியத்துவம் ஆகியவற்றை மனதில் கொண்டு இருதரப்பு ஒத்துழைப்பு உறவிற்கான முறையான வழிமுறையை உருவாக்க இருநாடுகளும் முயற்சித்து வருகிறது. உஸ்பெகிஸ்தான் ஆண்டிஜன் பகுதியில் உஸ்பெகிஸ்தான்-இந்தியா இடையேயான தடையற்ற மருந்து மண்டலம் உருவாக்குதல் குறித்த ஒத்துழைப்பிற்கான கட்டமைப்பை இந்த புரிந்துணர்வு ஒப்பந்தம் ஏற்படுத்தும். ஆண்டிஜான் பகுதியில் உள்ள உஸ்பெகிஸ்தான்- இந்தியா இடையேயான தடையற்ற மருந்து மண்டலத்தில் மருந்து பொருட்களை தயாரிக்க இந்திய நிறுவனங்களை முதலீடு செய்வும், மருந்து உற்பத்தி ஆலைகளை அமைக்கும் வசதிகளையும் இந்த ஒப்பந்தம் ஏற்படுத்தும்.
கோவா முதல் அமைச்சராக பதவி ஏற்கும் மனோகர் பாரிக்கருக்கு பிரதமர் வாழ்த்து

கோவா முதல் அமைச்சராக பதவி ஏற்க உள்ள திரு. மனோகர் பாரிக்கருக்கு பிரதமர் திரு. நரேந்திர மோடி வாழ்த்து தெரிவித்தார். “பதவி ஏற்க உள்ள திரு. மனோகர் பாரிக்கருக்கும் அவரது சகாக்களுக்கும் வாழ்த்துகள். கோவாவை வளர்ச்சியில் புதிய உயரத்திற்கு கொண்டு செல்ல என் சிறந்த வாழ்த்துகள்.” என்று பிரதமர் குறிப்பிட்டுள்ளார்.
வெளிநாடுவாழ் இந்தியர்களுக்கான மையத்தை பிரதமர் தொடங்கி வைத்தார்

வெளிநாடுவாழ் இந்தியர்களுக்கான மையத்தை புதுதில்லியில் பிரதமர் திரு நரேந்திர மோடி இன்று தொடங்கி வைத்தார். அப்போது பேசிய அவர், மகாத்மா காந்தி மற்றும் முன்னாள் பிரதமர் லால் பகதூர் சாஸ்திரி ஆகியோரின் பிறந்த நாள் இதுபோன்ற நிகழ்வுக்கு மிகவும் பொருத்தமான நாள் என்று கூறினார். மகாத்மா காந்தி இந்தியாவை விட்டுச் சென்றுவிட்ட போதிலும், நாட்டுக்கான தேவை அவரை இங்கே திரும்பவும் கொண்டு வந்து சேர்த்தது என்றும் அவர் குறிப்பிட்டார். வெளிநாடுகளில் உள்ள இந்தியர்களை வெறும் எண்ணிக்கையாக மட்டும் பார்க்காமல், அதை ஒரு வலிமையாகப் பார்க்க வேண்டும் என்று பிரதமர் கூறினார். பல ஆண்டுகளாக “அறிவாளிகள் வெளியேறுகிறார்கள்” என்ற வார்த்தைகள் மட்டுமே வழக்கத்தில் உள்ளது என்று அவர் தெரிவித்தார். ஆனால் வெளிநாடுகளில் வாழும் இந்தியர்களை நமது வலிமையாக நாம் பார்த்தால், அதை “அறிவாளித்தனத்தின் ஆதாயம்” என மாற்றலாம் என்றும் பிரதமர் கூறினார். உலகமே இந்தியாவுடன் தொடர்பு வைத்துக் கொள்வதில் ஆர்வம் காட்டக் கூடிய சமயத்தில், “அடையாளம் தெரியாதவர்களின் பயம்” மிகப் பெரிய தடையாக இருக்கும் என்று பிரதமர் தெரிவித்தார். இதை வெற்றி கொள்வதற்கு வெளிநாடுவாழ் இந்தியர்கள் உதவ முடியும் என்றார் அவர். வெளிநாடுவாழ் இந்தியர்களுடன் தொடர்பு ஏற்படுத்திக் கொள்வதன் முக்கியத்துவத்தை வலியுறுத்திய அவர், வெளிநாடுவாழ் இந்தியர் தினம் என்ற திட்டத்தை முன்னாள் பிரதமர் அடல் பிகாரி வாஜ்பாயி தொடங்கி வைத்தார் என்றும், அடுத்தடுத்து வந்த அரசுகள் அதை தொடர்ந்து வருவதாகவும் தெரிவித்தார். கடந்த இரண்டு ஆண்டுகளில் இந்தியா, குறிப்பாக வெளியுறவு அமைச்சகம் குறிப்பிடத்தக்க மனிதாபிமான பணிகளை ஆற்றியுள்ளது என்று பிரதமர் தெரிவித்தார். போர் மற்றும் பேரழிவு சூழ்நிலைகளில் இந்தியர்கள் மட்டுமின்றி, வேறு பல நாடுகளின் குடிமக்களையும் எவ்வாறு இந்தியா காப்பாற்றியது என்பது பற்றி அவர் குறிப்பிட்டார். எந்த நாட்டையும் இந்தியா தாக்கியது கிடையாது என்று பிரதமர் கூறினார். இரண்டு உலகப் போர்களில் அந்நிய நாடுகளைக் காப்பாற்ற இந்திய வீரர்கள் செய்தத் தியாகங்களை அவர் நினைவுகூர்ந்தார். இந்தத் தியாகத்தை உலகம் அங்கீகரிக்க வேண்டும் என்றும் அவர் கேட்டுக் கொண்டார். இந்த நிகழ்ச்சியின் போது “காந்தி – ஓர் வெளிநாடுவாழ் இந்தியர்” என்ற தலைப்பிலான கண்காட்சியையும் பிரதமர் பார்வையிட்டார். நீரிழிவைக் கட்டுப்படுத்த யோகா பயிற்சிகள் குறித்த சிறு புத்தகத்தையும் அவர் வெளியிட்டார். “இந்தியாவை அறிவோம்” என்ற வினாடி வினா போட்டியில் வெற்றி பெற்றவர்களுக்கு அவர் பரிசுகள் வழங்கினார்.
கிழக்கு புறப்பகுதி விரைவுச் சாலை மற்றும் தில்லி – மீரட் விரைவுச் சாலையின் முதல் பகுதி ஆகியவற்றை பிரதமர் தொடங்கி வைத்தார்

தில்லி என். சி. ஆர் பிராந்தியத்தில் புதிதாக அமைக்கப்பட்ட இரண்டு விரைவு வழிச் சாலைகளை பிரதமர் திரு. நரேந்திர மோடி ஞாயிறன்று (27.05.2018) நாட்டுக்கு அர்ப்பணித்தார். இவற்றில் தில்லி – மீரட் விரைவுச் சாலையின் முதலாவது பகுதியாக நிஜாமுதீன் பாலத்திலிருந்து தில்லி உ.பி. எல்லை வரையிலான 14 வழித் தடங்களை கொண்ட நுழைவுக் கட்டுப்பாடுடைய சாலை முதலாவதாகும். என்.எச்.1-ல் உள்ள குண்ட்லியிலிருந்து என்.எச்-2ல் உள்ள பல்வால் வரையிலான 135 கி.மீ. தூரமுள்ள கிழக்கு புறப் பகுதி விரைவுச் சாலை இரண்டாவது திட்டமாக நாட்டுக்கு அர்ப்பணிக்கப்பட்டது. தில்லி-மீரட் விரைவுச் சாலை முழுமை பெறும்போது தேசியத் தலைநகரிலிருந்து மீரட்டுக்கும், மேற்கு உத்தரப்பிரதேசம் மற்றும் உத்தராகண்டின் மற்ற பல பகுதிகளுக்கும் பயண நேரம் கணிசமாகக் குறையும். தில்லி –மீரட் விரைவுச் சாலையை தொடங்கி வைத்தபின், இதனைப் பார்வையிடும் வகையில் திறந்த ஜீப் ஒன்றில் சில கிலோமீட்டர் தூரம் பிரதமர் பயணம் செய்தபோது, புதிதாக அமைக்கப்பட்ட சாலையின் இருமருங்கிலும், திரண்டிருந்த மக்கள், அவருக்கு வாழ்த்துக்களைத் தெரிவித்தனர். தில்லிக்கு ஏராளமான வாகனங்கள் வருவதை, மாற்றுப் பாதையில் அனுப்புவதன் மூலம், தேசியத் தலைநகரின் போக்குவரத்து நெரிசலைக் குறைப்பதோடு, மாசு ஏற்படுவதையும் குறைக்கும் இரட்டை நோக்கங்களுக்குக் கிழக்குப் புறப்பகுதி விரைவுச் சாலை பங்களிப்பு செய்யும். பாக்பட்டில் நடைபெற்ற பொதுக்கூட்டத்தில் உரையாற்றிய பிரதமர், தில்லி-மீரட் விரைவுச் சாலையின் ஒட்டுமொத்தப் பகுதியும், விரைவில் அமைக்கப்பட்டுவிடும் என்று நம்பிக்கைத் தெரிவித்தார். கிழக்குப் புறப்பகுதி விரைவுச் சாலை தில்லியின் போக்குவரத்து நெரிசலைக் குறைக்க உதவும் என்றும் அவர் கூறினார். மக்களின் வாழ்க்கைத் தரத்தை உயர்த்த நவீனக் கட்டமைப்பு முக்கியப் பங்காற்றுகிறது என்று அவர் குறிப்பிட்டார். சாலைகள், ரயில் பாதைகள், நீர்வழிப் பாதைகள் உள்ளிட்ட அடிப்படைக் கட்டமைப்பு வசதிகளை உருவாக்க மேற்கொள்ளப்படும் நடவடிக்கைகளை அவர் சுட்டிக்காட்டினார். அடிப்படைக் கட்டமைப்பு மேம்பாட்டுப் பணிகள் அதிகரித்திருப்பதற்கு சில உதாரணங்களையும் அவர் எடுத்துரைத்தார். பெண்களுக்கு அதிகாரமளிக்கும் செயல்கள் பற்றிக் குறிப்பிட்ட பிரதமர், தூய்மை இந்தியா இயக்கத்தின்கீழ், கழிப்பறைகள் கட்டப்பட்டிருப்பதையும், உஜ்வாலா திட்டத்தின்கீழ், எல்.பி.ஜி. இணைப்புகள் வழங்கப்பட்டிருப்பதையும் விவரித்து இதன் மூலம் பெண்களின் வாழ்க்கை எளிதாக்கப்பட்டுள்ளது என்றார். முத்ரா திட்டத்தின்கீழ் வழங்கப்பட்டுள்ள 13 கோடி கடன் தொகையில், 75 சதவீதத்திற்குமேல், பெண் தொழில்முனைவோருக்கு வழங்கப்பட்டிருப்பதாக அவர் தெரிவித்தார். ஷெட்யூல்டு வகுப்பினர் மற்றும் இதர பிற்படுத்தப்பட்ட வகுப்பினருக்கான நலத் திட்டங்கள் குறித்தும், பிரதமர் விவரித்தார். நடப்பு நிதியாண்டின் மத்திய பட்ஜெட்டில் ஊரக மற்றும் வேளாண் துறைக் கட்டமைப்பை வலுப்படுத்த 14 லட்சம் கோடி ரூபாய் வழங்கப்பட்டிருப்பதாகவும் பிரதமர் கூறினார். ============
குரு தேக் பகதூர் அவர்களின் நினைவு தினத்தை முன்னிட்டு பிரதமர் மரியாதை

குரு தேக் பகதூர் அவர்களின் நினைவு தினத்தை முன்னிட்டு பிரதமர் திரு நரேந்திர மோடி அவருக்கு மரியாதை செலுத்தியுள்ளார். பிரதமர் வெளியிட்டுள்ள சுட்டுரை செய்தியில், “குரு தேக் பகதூர் அவர்களின் வாழ்க்கை, தைரியம் மற்றும் இரக்கத்திற்கு எடுத்துக்காட்டாக விளங்கியது. அவரது நினைவு தினத்தன்று குரு தேக் பகதூர் அவர்களை சிரம் தாழ்த்தி வணங்குவதோடு, அனைவரையும் உள்ளடக்கிய நேர்மையான சமூகம் குறித்த அவரது தொலைநோக்குப் பார்வையை நினைவு கூர்கிறேன்” என்று கூறியுள்ளார்.
36வது தேசிய விளையாட்டுப் போட்டிகள் 2022ல்  மல்லாகம்ப் பிரிவில் ஜொலித்த 10 வயது சிறுவன் சௌர்யஜித்தைப் பாராட்டிய பிரதமர்

36வது தேசிய விளையாட்டுப் போட்டிகள் 2022ல் மல்லாகம்ப் (மல்லர் கம்பம் என்ற உடல்வித்தை விளையாட்டு) பிரிவில் 10 வயது சிறுவன் சௌர்யஜித்தின் ஆட்டத்தை பிரதமர் திரு நரேந்திர மோடி பாராட்டினார். குஜராத் தகவலின் ட்வீட்டை மேற்கோள் காட்டி, பிரதமர் தனது ட்வீட்டர் பதிவில்; "சௌர்யஜித் என்னவொரு நட்சத்திரம்." என்று தெரிவித்திருந்தார்.
பாவகத் மலையில் மறுசீரமைக்கப்பட்ட ஶ்ரீ காளிகா மாதா கோவில் தொடக்க விழாவில் பிரதமர் ஆற்றிய உரையின் முக்கிய அம்சங்கள்

குஜராத் முதலமைச்சர் திரு பூபேந்திர பட்டேல் அவர்களே, காளிகா மாதா கோயில் அறக்கட்டளை தலைவர் திரு சுரேந்திர பாய் பட்டேல் அவர்களே, பெரியோர்களே, தாய்மார்களே வணக்கம்! இன்றைக்கு இந்தக் கோவில் நிகழ்ச்சியில் பங்கேற்றது எனக்கு கிடைத்த நல் வாய்ப்பு. பல நூற்றாண்டுகளுக்குப் பிறகு பாவகத் மலை உச்சியில் இன்று மீண்டும் கொடியேற்றப்பட்டுள்ளது. இந்த ‘உயரப்பறக்கும் கொடி‘ நமது நம்பிக்கை மற்றும் ஆன்மீக அடையாளமாக மட்டுமின்றி, பல நூற்றாண்டுகள் மாறலாம், யுகங்கள் மாறலாம், ஆனால் நம்பிக்கை என்றும் புனிதமானது என்பதற்கு சிறந்த அடையாளமாகத் திகழ்கிறது. வரவிருக்கும் ‘குப்த் நவராத்திரி‘-க்கு முன்பாக இந்த புதுப்பிப்புப் பணிகள் முடிவடைந்திருப்பது ‘சக்தி‘ ஒருபோதும் குறைந்துவிடவோ அல்லது மாயமாகிவிடவோ இல்லை என்பதற்கான அறிகுறி.. இந்தியாவின் ஆன்மிக மற்றும் கலாச்சார பெருமை மீட்டெடுக்கப்பட்டுள்ளது. தற்போது, புதிய இந்தியா, அதன் பண்டைக்கால அடையாளங்களுடன், நவீன எதிர்பார்ப்புகளுடன் பெருமிதம் கொண்டதாக திகழ்கிறது. நம்பிக்கைக்கான மையங்களுடன், நமது முன்னேற்றத்திற்கான சாத்தியக்கூறுகளும் உருவெடுக்கிறது, அந்தப் பயணத்தின் ஒரு பகுதி தான் இந்த மாபெரும் கோவில். இந்தக் கோவில், அனைவரும் இனைவோம், அனைவரும் உயர்வோம், அனைவரின் நம்பிக்கையைப் பெறுவோம், அனைவரும் முயற்சிப்போம் என்பதற்கான அடையாளமாகத் திகழ்கிறது.. அன்னையே, மக்கள் சேவகன் என்ற முறையில் மேலும் அதிக ஆற்றல், தியாகம் மற்றும் அர்ப்பணிப்புடன் நாட்டு மக்களுக்காக நான் தொடர்ந்து பணியாற்ற என்னை ஆசிர்வதிக்க வேண்டுகிறேன். என் வாழ்வில், எத்தகைய வலிமை, எந்த வகையில் எனக்குக் கிடைத்தாலும், அதனை தந்த நாட்டிலுள்ள தாய்மார்கள் மற்றும் சகோதரிகளின் நலனுக்காக தொடர்ந்து அர்ப்பணிப்பேன்.. மக்கள் நம்பிக்கை வைத்துள்ள இடங்களை மேம்படுத்துவதன் மூலம், இந்தப் பகுதியில் சுற்றுலா, வேலைவாய்ப்புகள் அதிகரிப்பதோடு, இப்பகுதியின் கலை மற்றும் கைவினைத்திறன் பற்றிய விழிப்புணர்வும் அதிகரிக்கும். பஞ்சமஹால், பிரபல இசைக் கலைஞர் மேஸ்ட்ரோ பைஜு பாவரா பிறந்த பூமியாகும். எங்கு பாரம்பரியமும் கலாச்சாரமும் வலிமை பெறுகிறதோ, அங்கு திறமையும் செழித்து வளரும். பூபேந்திர பட்டேல் தலைமையின் கீழ் மேற்கொள்ளப்பட்டுள்ள பணியையும், அறக்கட்டளையையும், குஜராத் அரசையும் நான் பாராட்டுகிறேன். அனைவருக்கும் நன்றி.
திரிபுரா மாநிலம் அகர்தலாவில் பல்வேறு வளர்ச்சித் திட்டங்களின் தொடக்க நிகழ்ச்சியில் பிரதமர் ஆற்றிய உரையின் தமிழாக்கம்

பாரத் மாதாகி ஜே! பாரத் மாதாகி ஜே!! திரிபுரா மாநிலத்தின் ஆளுநர் திரு சத்தியதேவ் நாராயண் ஆர்யா, மாநில முதல்வர் திரு மாணிக் சாகா, எனது அமைச்சரவை சகாக்களான பிரதிமா பௌமிக், திரிபுரா சட்டமன்றத்தின் சபாநாகர் திரு ரத்தன் சக்கரபோர்த்தி, துணை முதல்வர் திரு ஜிஷ்ணு தேவ் வர்மா, எனது நண்பரும், நாடாளுமன்ற உறுப்பினருமான திரு பிப்லப் தேவ், திரபுரா மாநில மதிப்புமிக்க அமைச்சர்கள் மற்றும் எனது அருமை திரிபுரா மக்கள்! ஆகியோர் இந்த நிகழ்வில் கலந்துகொண்டுள்ளனர். நமஸ்காரம்! வணக்கம்!! மாதா திரிபுரசுந்தரியின் நிலப்பரப்பில் இருப்பதற்கு ஆசீர்வதிக்கப்பட்டு இருக்கிறேன். இந்த மாதா திரிபுரசுந்தரியின் புண்ணியப்பூமிக்கு வணக்கம் தெரிவித்துக்கொள்கிறேன். முதலில் இந்த நிகழ்விற்கு சுமார் 2 மணி நேரம் காலதாமதமாக வந்தமைக்கு, மன்னிக்க வேண்டுகிறேன். நான் மேகாலயாவில் குறிப்பிட்ட கால அளவிற்கும் மேலாக நடைபெற்ற நிகழ்வில் கலந்துகொண்ட காரணத்தினால் காலதாமதம் ஏற்பட்டது. பலர் 11-12 மணியளவிலிருந்து காத்திருந்தனர் என்று கேள்விப்பட்டேன். இந்த காலதாமத பிரச்சனைகளுக்கு நடுவிலும் எனக்காக காத்திருந்து என்னை ஆசீர்வதித்தற்கு நன்றி கடன்பெற்றுள்ளேன். தூய்மைப் பணிக்காக மிகப்பெரிய இயக்கத்தை தொடங்கிய முயற்சிகளுக்காக திரிபுரா மக்களை நான் பாராட்டுகிறேன். கடந்த 5 ஆண்டுகளில் தூய்மை இயக்கத்தை மிகப்பெரிய அளவில் எடுத்துச் சென்றுள்ளீர்கள். இதன் விளைவாக, நாட்டில் உள்ள சிறிய மாநிலங்களில் தூய்மையான மாநிலமாக திரிபுரா தற்போது திகழ்கிறது. நண்பர்களே! மாதா திரிபுரசுந்தரியின் ஆசீர்வதத்தால் திரிபுரா மாநிலத்தின் வளர்ச்சிப்பாதை உயர்ந்த நிலையில் உள்ளது. மற்ற பகுதிகளுடனான தொடர்பு, திறன்மேம்பாடு மற்றும் ஏழைகளுக்கு வீட்டு வசதி தொடர்புடைய திட்டங்களை செயல்படுத்தியதற்கு வாழ்த்து தெரிவிக்கின்றேன். இன்று திரிபுரா மாநிலத்திற்கு முதல் பல் மருத்துவக்கல்லூரி அமைந்திருக்கிறது. திரிபுரா மாநில இளைஞர்கள் மருத்துவர்களாக உருவாவதற்கு இந்த கல்லூரி பக்கப்பலமாக இருக்கும், 2 லட்சத்திற்கு மேலான ஏழை குடும்பங்களுக்கு இன்று நல்ல வீடுகள் கிடைத்துள்ளன. பெரும்பாலான வீடுகளுக்கு நமது தாய் மற்றும் சகோதரிகள் உரிமையாளர்களாகவே இருக்கின்றனர். இதில் பல சகோதரிகளின் பெயர்களில் முதன் முறையாக சொத்துக்கள் பதிவு செய்யப்பட்டிருப்பது குறிப்பிடத்தக்கது. திரிபுரா மாநிலம் தற்போது, நாட்டிலேயே ஏழைகளுக்கு வீட்டு வசதி செய்து தரும் மாநிலங்களில் முதன்மையானதாக உள்ளது. மாணிக் அவர்களே! மற்றும் அவரது குழுவினரும் மிகச் சிறப்பாக தங்களது பணிகளை செய்து வருகின்றனர். தனி ஒருவருக்கு, ஓர் இரவிற்கு தங்குவதற்கு அனுமதி அளிப்பவர்களுக்கு, வாழ்நாள் முழுவதும் ஆசீர்வாதம் கிடைக்கும். தற்போது இங்குள்ள அனைவருக்கும் வீடு கிடைத்துள்ளது. எனவே, திரிபுராவில் இருந்து அனைவருக்கும் ஆசீர்வாதங்கள் உண்டு. நான் விமான நிலையத்திலிருந்து வரும் வழியெங்கும் மக்கள் அதிகளவில் வரவேற்பு அளித்து என்னை ஆசீர்வதித்தனர். நானும் அவர்களுக்கு வாழ்த்துக்களை தெரிவித்துக்கொள்கிறேன். மேலும் விவரங்களுக்கு இந்தஆங்கில செய்திக்குறிப்பைக் காணவும்: https://pib.gov.in/PressReleasePage.aspx?PRID=1884607
இந்தியா மற்றும் கொரிய குடியரசு இடையே ஸ்டார்ட்அப்  துறையில் ஒத்துழைப்புக்கான புரிந்துணர்வு ஒப்பந்தத்திற்கு  மத்திய அமைச்சரவை ஒப்புதல்

ஸ்டார்ட்அப் துறையில் இந்தியா மற்றும் கொரியா இடையேயான ஒத்துழைப்பு குறித்த புரிந்துணர்வு ஒப்பந்தத்திற்கு பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் பின்னேற்பு ஒப்புதல் அளிக்கப்பட்டுள்ளது. இந்த புரிந்துணர்வு ஒப்பந்தம் பிப்ரவரி 2019-ல் கையெழுத்திடப்பட்டது. இந்த புரிந்துணர்வு ஒப்பந்தம், இருநாடுகளிலும் ஸ்டார்ட் அப் துறையில் உள்ள உறவை மேம்படுத்தும் என்பது குறிப்பிடத்தக்கது.
பிரதமர் திரு நரேந்திர மோடி, ஐரோப்பிய ஆணைய தலைவர் மேன்மைமிகு உர்சுலா வான் டெர் லெயென் இடையே தொலைபேசி உரையாடல்

பிரதமர் திரு நரேந்திர மோடி, ஐரோப்பிய ஆணைய தலைவர் மேன்மைமிகு உர்சுலா வான் டெர் லெயெனிடம் தொலைபேசி வழியே உரையாடினார். இரு தலைவர்களும் கொவிட்-19 உயிர்கொல்லி நோயால் உலகெங்கிலும் உண்டாகியுள்ள நிலைமை குறித்து பேசினர். அப்போது பிரதமர், ஐரோப்பிய யூனியனில் கொவிட்-19 நோயினால் ஏற்பட்டுள்ள உயிரிழப்புகளுக்கு தனது இரங்கலை தெரிவித்தார். இந்த உயிர்கொல்லி நோயை எதிர்த்துப் போராடுவதற்கு, அனைத்து நாடுகளும் ஒன்றிணைந்து ஒத்துழைக்க வேண்டியதன் அவசியத்தை அவர் எடுத்துரைத்தார். கொரோனா வைரஸ் பரவலை தடுக்க இந்தியா எடுத்து வரும் நடவடிக்கைகளையும் அப்போது பிரதமர் விளக்கினார். பிரதமர் தலைமையில் எடுக்கப்பட்ட விரைவு நடவடிக்கைகள், நோய் இந்தியாவில் வேகமாக பரவுவதை தடுத்ததில் முக்கிய பங்கு வகித்ததாக திருமதி உர்சுலா வான் டெர் லெயென் குறிப்பிட்டார். ஐரோப்பிய குடிமக்களுக்கு இந்தியா வழங்கிய உதவிகளுக்கும் தனது பாராட்டுகளைத் தெரிவித்தார். மருந்துகள் உள்ளிட்ட அத்தியாவசியப் பொருட்களின் தொடர் விநியோகத்தை உறுதி செய்ய வேண்டியதன் அவசியத்தை வலியுறுத்திய திருமதி உர்சுலா வான் டெர் லெயென், தடுப்பு மருந்து கண்டுபிடிப்பில் ஒருங்கிணைந்த முயற்சிகள் தேவை என்றும் தெரிவித்தார். ஜி-20 கட்டமைப்புக்குள் மேற்கொள்ள வேண்டிய ஒத்துழைப்பை குறித்தும், இது தொடர்பாக விரைவில் நடக்கவிருக்கும் காணொலி ஆலோசனை குறித்தும் இரு தலைவர்களும் பேசினர்.
அரசியல் அமைப்புச் சட்ட நாளன்று மாநிலங்களவை விவாதத்தின்போது பிரதமர், டாக்டர் அம்பேத்கரின் பின்பற்றத்தக்க பங்களிப்பை  நினைவுகூர்ந்தார்.

இந்திய அரசியல் அமைப்புச் சட்டம் என்பது சட்டத்தைப் பற்றி ஆய்வு செய்வதற்கு மட்டுமல்ல. நமக்கு எப்போது அறிவுரையோ அல்லது உத்வேகமோ வேண்டுமோ, அப்போதெல்லாம் அணுகக் கூடிய ஒரு சமூக ஆவணம் என்று கூறினார். அரசியல் அமைப்புச் சட்ட நாளை நினைவு கூறும் வகையிலும், அரசியல் அமைப்புச் சட்ட சிற்பி டாக்டர் பி.ஆர்.அம்பேத்கரின் 125வது பிறந்தநாளை முன்னிட்டும் நடந்த விவாதத்தில் பங்கெடுத்த பிரதமர் இவ்வாறு பேசினார். அரசியல் அமைப்புச் சட்டம் நாம் அனைவரும் இணைந்து முன்னேற ஒரு வாய்ப்பை அளிக்கிறது என்று குறிப்பிட்ட பிரதமர், அரசியல் நிர்ணய சபையின் அனைத்து உறுப்பினர்களுக்கும் அஞ்சலி செலுத்தும் தருணம் இது என்று குறிப்பிட்டார். டாக்டர் பாபாசாகேப் அம்பேத்கரின் பங்களிப்பை இந்நாடு புறக்கணிக்கவோ, மறக்கவோ முடியாது என்றும் பிரதமர் குறிப்பிட்டார். ஏக் பாரத், ஷ்ரேஷ்த் பாரத் குறித்து ஒற்றுமைக்கான ஓட்டத்தின் போது முதன் முதலில் குறிப்பிட்ட பிரதமர், அத்திட்டங்களுக்கான தனது யோசனைகளை தெரிவித்தார். அவரது உரையின்போது, பிரதமர், டாக்டர் அம்பேத்கர், திரு ஜவஹர்லால் நேரு மற்றும் டாக்டர் சர்வபள்ளி ராதாகிருஷ்ணண் மற்றும் மேக்ஸ் முல்லர் ஆகியோரின் உரைகளை மேற்கோள் காட்டி, அவர்களின் நோக்கங்களின் பல்வேறு அம்சங்களை கோடிட்டுக் காட்டினார்.